### 6.      Ansøgning om forlængelse af kommunegaranti - A/B Havnsø Kystpark 6

**Åbent**

Sagsnr.: 326-2017-39207       J.nr.: 03.03.00           Dokumentnr.:
326-2017-324301

**Sagstype**

Beslutning

**Resume og sagens baggrund**

Kommunalbestyrelsen stillede 18. februar 2008 kommunegaranti
for A/B [adresse] 6. Garantien indebærer, at Kommunen indestår som
kautionist og selvskyldner for betaling af den del af obligationsrestgælden på
lån af 35.680.000 kr. F1-08, rentetilpasningslån uden afdrag hos DLR kredit A/S,
der har pantesikkerhed udover 65% af ejendommens værdi på låneoptagelsestidspunktet,
en ejendomsværdi på [adresse] kr. Garantien udgjorde dermed 6.690.000 kr.

Afdragsfriheden udløber med udgangen af 2017, hvorefter der
skal afdrages med 1.822.000 kr. i 2018. Andelsforeningens bestyrelse vurderer,
at en huslejestigning i den størrelsesorden, vil være uoverkommelig for mange
af andelshaverne og ønsker ny kommunegaranti ved omlægning af lån.

**Indstillinger**

Direktøren indstiller, at Kalundborg Kommune viderefører
nuværende garanti på alt over 65 % af oprindelig anskaffelsessum på [adresse]
kr. (Garantien vil udgøre 6.539.000 kr.) ved optagelse af to lån. Lån 1:
løbetid 25 år., afdragsfrit 5 år., rentetilpasning hvert 5. år. Hovedstol udgør
17.868.000 kr. Lån 2: løbetid 25 år, afdrag i hele løbetiden, rentetilpasning
hvert 5. år. Hovedstol 17.661.000 kr. i alt for begge lån: 35.529.000 kr.

**Behandling**

Direktionen, Økonomiudvalget, Kommunalbestyrelsen.

**Sagsfremstilling**

A/B Havnsø Kystpark 6 har opsagt deres nuværende lån, og
skal senest 10. december 2017 give banken besked om nyt lån.
Andelsboligforeningens bestyrelse har vurderet, at afdragsfrihedens udløb vil
være af en størrelsesorden, som er uoverkommelig for mange af andelshaverne.
Udløb af afdragsfriheden medfører afdrag på 1.822.000 kr. i 2018.

Bestyrelsen anmoder om yderligere afdragsfrihed. I
forbindelse med omlægning af lån pr. 1. januar 2018, kan foreningen bidrage med
et ekstraordinært afdrag på 250.000 kr.

Administrationen har opfordret foreningen til at omlægge til
lån med afdrag. Andelsforeningen har modtaget et lånetilbud fra DLR Kredit,
fordelt på to lån:

Lån 1 er et kontantlån med rentetilpasning hvert 5. år,
afdragsfrit i 5 år. Samlet løbetid er 25 år. Hovedstolen udgør 17.868.000 kr.
med en ydelse før skat pr. måned på 17.728 kr.

Lån 2 er et kontantlån med rentetilpasning hvert 5. år med
afdrag. Samlet løbetid på 25 år, og hovedstolen udgør 17.661.000 kr. med en
ydelse før skat pr. måned på 74.223 kr.

I alt ydelse pr. måned 91.951 kr.

Vilkår ved lånet er bl.a., at Kalundborg Kommune viderefører
nuværende garanti på alt over 65% af oprindelig anskaffelsessum på [adresse]
kr.

DLR har ved udmåling af det tilbudte lån tilstræbt, at der
er opnås et provenu, der er tilstrækkeligt til at indfri det DLR-lån,
fratrukket kr. 200.000 kr., som er forudsat indfriet.

Nedenfor er en opgørelse over huslejeniveauet for de tre
typer boliger, fordelt med udgiften i dag inden udløb af afdragsfrihed, ved
afdrag af eksisterende lån og med nyt lån:

|  |  |  |  |
| --- | --- | --- | --- |
| **A/B Havnsø Kystpark 6** |  |  |  |
| **Bolig størrelse:** | **85 m2** | **95 m2** | **105 m2** |
| Nuværende boligafgift pr. md. | 2.867 | 3.206 | 3.544 |
| Boligafgift såfremt nuværende lån fortsættes pr. md. | 8.429 | 9.290 | 10.152 |
| Boligafgift ved lånetilbud pr. md. | 5.338 | 5.836 | 6.334 |

Beløbene er inkl. fællesudgifter
på 1.107 kr. pr.md.pr. bolig.

Pr. 01.december 2022 udgør kommunens garanti 2.749.000 kr.
Pr. 01.december 2024 er andelsforeningens restgæld reduceret så kommunens
garanti bortfalder.

**Økonomiske konsekvenser**

Såfremt garantien gøres aktiv, dvs. hvis andelshaverne ikke
betaler sine forpligtelser på lån mv., kan lånet kræves indfriet, hvorved
kommunen skal betale i henhold til aftalen. Ikke betalte terminsydelser er
ligeledes omfattet af garantien.

**Økonomiudvalgets møde den 22.
november 2017:**

Anbefales.